**tăcerea curge**

*Dorina Neculce*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

trag cu o pușcă imaginară

în țeasta ciorilor spânzurate

de mantiile soldățeilor de plumb

atârnă furnicile nisipului

desenând contraste

pe un asfalt mult prea murdar

bocănesc viețile zdrobite și

te abții să nu înnebunești

să nu te înfurii atunci

te oprește cineva și

tu simți cum tăcerea curge în tine

cu valuri de ceață te apropii de el

îi mângâi fruntea cuminte ai putea fi

o mamă iubitoare pentru copiii cerului

gândești

dar pușca îți zvâcnește în inimă și

te îndeamnă să împuști ciorile

întunericului care

au șters roua de pe

marginea arsă a hârtiei